Future (τραγούδι, Μαντόνα)

Future ονομάζεται ένα τραγούδι της Αμερικανίδας τραγουδίστριας Μαντόνα, σε συνεργασία με τον Αμερικανό ράπερ Quavo. Κυκλοφόρησε στις 17 Μαΐου 2019 ως το δεύτερο προωθητικό σινγκλ του δέκατου τέταρτου στούντιο άλμπουμ της, Madame X, μέσω της εταιρείας Interscope Records. Είναι γραμμένο από τους Μαντόνα, Diplo, Quavo, Starrah, και παρήχθη από τους Μαντόνα και Diplo.

Ιστορικό και σύνθεση 
Το "Future" είναι η δεύτερη συνεργασία της Μαντόνα με τον Quavo, έχουν ξανασυνεργαστεί στο κομμάτι "Champagne Rosé", το οποίο κυκλοφόρησε στο πρώτο στούντιο άλμπουμ του Quavo, Quavo Huncho (2018). Η ημερομηνία κυκλοφορίας του "Future" ανακοινώθηκε στις 3 Μαΐου 2019, μαζί με την κυκλοφορία του "I Rise".

Λυρικά, στηλιτεύει την κοινωνία που δεν μαθαίνει από το παρελθόν και εξακολουθεί να επαναλαμβάνει πράγματα που προκάλεσαν τραγωδίες, πολέμους και γενοκτονίες στην ιστορία της ανθρωπότητας, καθιστώντας αδύνατη την εξέλιξη του ανθρώπινου πολιτισμού. Η Μαντόνα είπε ότι «το τραγούδι είναι για τον κόσμο που ζούμε τώρα, και για το μέλλον του πολιτισμού μας». Σύμφωνα με το ντοκιμαντέρ, Welcome to the World of Madame X, η τραγουδίστρια επηρεάστηκε έντονα από Τζαμάικα σκα μουσική, ενώ περιέχει στοιχεία από ρέγκε, χιπ χοπ, και dancehall. Επίσης, επαναχρησιμοποιεί έναν στίχο από το τραγούδι της "Don't Tell Me" (2000).

Ζωντανές εμφανίσεις

Eurovision 
Το τραγούδι ερμηνεύτηκε στον διαγωνισμό τραγουδιού της Eurovision, μαζί με την κλασική της επιτυχία, "Like a Prayer" (1989), στις 18 Μαΐου 2019.

Στις 9 Απριλίου 2019 η εμφάνιση είχε αναφερθεί για πρώτη φορά από το BBC News, καθώς η Μαντόνα δήλωσε ότι θα ερμηνεύσει δύο τραγούδια, ένα εκ των οποίων θα είναι από το επερχόμενο άλμπουμ της. Παρόλα αυτά, η τραγουδίστρια δεν είχε επιβεβαιωθεί επισήμως ως περφόρμερ μέχρι την μέρα πριν το διαγωνισμό, όπου ανακοίνωσε την εμφάνισή της στο φινάλε μέσω του facebook της. Ο προϊστάμενος της Eurovision, Γιον Όλα Σαντ, έκανε αυτή τη δήλωση διότι δεν υπήρχε επίσημη συμφωνία μεταξύ του οργανισμού και της Live Nation, εταιρεία της Μαντόνα. Σύμφωνα με το Billboard, η Μαντόνα έφτασε στο Ισραήλ στις 15 Μαΐου με τη συνοδεία 135 ατόμων.

Η ερμηνεία του 'Future" ξεκίνησε με την Μαντόνα να τραγουδάει περικυκλωμένη από χορευτές σε μάσκες αερίων, ενώ μετά έρχεται και ο Quavo. Στο τέλος της παράστασης οι χορευτές αφαιρούν τις μάσκες, κρατούν τα χέρια τους ανά δυάδα, περπατούν στην κορυφή της σκηνής και πηδούν από εκεί, σαν να αυτοκτονούν. Οι δύο τελευταίοι χορευτές που ανέβαιναν τα σκαλοπάτια είχαν τις σημαίες της Παλαιστίνης και του Ισραήλ ραμμένες στη πλάτη της στολής τους. Η εμφάνιση ολοκληρώθηκε με την Μαντόνα και τον Quavo να πέφτουν και αυτοί από τη σκηνή, ενώ η πρώτη είπε "wake up" πέφτοντας. Αυτό προκάλεσε μεγάλη διαμάχη μεταξύ του προσωπικού της Eurovision, καθώς θεωρήθηκε ως πολιτική δήλωση για την Ισραηλινοπαλαιστινιακή σύγκρουση. Αμέσως μετά την παράσταση, η Ευρωπαϊκή Ραδιοτηλεοπτική Ένωση δημοσίευσε μια δήλωση, ξεκαθαρίζοντας ότι δεν γνώριζαν τίποτα για αυτή τη στιγμή της παράστασης, και ότι η Eurovision είναι μια μη-πολιτική εκδήλωση και η Μαντόνα το γνώριζε αυτό. Όταν προσωπικό της τραγουδίστριας κλήθηκε να απαντήσει, είπε ότι «ένα μήνυμα ειρήνης δεν είναι πολιτικό». Λίγο πριν την παράσταση η Μαντόνα έλαβε τηλέφωνο από την "Παλαιστινιακή Εκστρατεία για το Ακαδημαϊκό και Πολιτιστικό μποϊκοτάζ του Ισραήλ", όπου της είπαν να μποϊκοτάρει τον διαγωνισμό και να μην εμφανιστεί εκεί, ώστε να υποστηρίξει τους Παλαιστίνιους. Η τραγουδίστρια γρήγορα απάντησε, «δεν θα σταματήσω να παίζω μουσική για να ακολουθήσω τα πολιτικά πιστεύω κάποιου».

Τον Σεπτέμβριο του 2019, ο κρατικός τηλεοπτικός φορέας του Ισραήλ, KAN, μήνυσε τη Live Nation λόγω παραβίασης των όρων στις συμφωνίες και στα οικονομικά θέματα.

Η διφορούμενη εμφάνιση συνέχισε να δημιουργεί διαμάχες και στις αρχές του 2020, στη μέση της πανδημία του κορονοϊού. Η εμφάνιση έγινε ξανά viral, δημιουργώντας θεωρίες συνωμοσίας στα μέσα κοινωνικής δικτύωσης αλλά και από YouTubers, για το πώς η Μαντόνα προέβλεψε τι πρόκειται να αντιμετωπίσει η ανθρωπότητα μισό χρόνο μετά τη Eurovision, καθώς και την ίδια την πανδημία. Η θεωρίες ήταν βασισμένες στις μάσκες αερίων, την κορόνα που φόραγε η Μαντόνα, τους χορευτές οι οποίοι «πεθαίνουν» από τις φλόγες, την πυραμίδα από τον παντεπόπτη οφθαλμό, τους πεσιμιστικούς στίχους του "Future" και τον προφορικό λόγο του "Dark Ballet".

Madame X Tour 
Συμπεριέλαβε το "Future" στη λίστα τραγουδιών της Madame X Tour περιοδείας (2019). Η Μαντόνα εκτελεί μια εναλλακτική εκδοχή του τραγουδιού, παίζοντας πιάνο για πρώτη φορά ζωντανά σε συναυλία της. Οι στίχοι του verse που τραγουδάει ο Quavo στην κανονική κυκλοφορία έχουν αντικατασταθεί με νέους στίχους.

Εμπορικότητα 
Σε όλη την Ευρώπη, το τραγούδι είχε μέτρια απόδοση καθώς έφθασε στον αριθμό 9 στο Ισραήλ και 30 στην Ουγγαρία. Επίσης, έφτασε μέχρι το 50 στη Σκωτία. Λόγω έλλειψης προώθησης στο Ηνωμένο Βασίλειο, έφτασε μόνο μέχρι το 33 στο UK Download τσαρτ.

Τσαρτ

Παραπομπές

Εξωτερικοί σύνδεσμοι 

"Madonna, Quavo - Future" (Audio) στο Spotify
"Madonna, Quavo - Future" (Στίχοι του τραγουδιού)

Τραγούδια της Μαντόνα
Singles του 2019
Τραγούδια του 2019